‘दैनिक जागरण‘, विश्व का सबसे ज्यादा पढ़ा जाने वाला अखबार होने का दावा करता है। 12 नवबंर 2014 को इस अख़बार के जमुई (बिहार) संस्करण के पाठकों को छत्तीसगढ़ के बिलासपुर में नसंबदी के तुरंत बाद 11 महिलाओं की मौत की खबर नहीं देखने को मिली होगी। अररिया (बिहार) के पाठक भी इस खबर से वंचित रह गए होंगें। ‘दैनिक जागरण’ के सैकड़ों संस्करणों में से कुछ के अध्ययन के आधार पर यह दावा किया जा सकता है कि विश्व में सबसे ज्यादा पाठकों वाले इस अखबार के हजारों पाठकों को यह खबर पढऩे को नहीं मिली। कई संस्करणों में तो यह खबर छपी ही नहीं और जिनमें छपी भी, उनमें इसका प्रस्तुतीकरण एकदम अलग-अलग ढंग से किया गया। अगर ऐसा किसी विशेष कारण के चलते किया गया था, तो यह लेखक उसे समझने में असमर्थ है। दिल्ली शहर संस्करण में यह समाचार पहले पृष्ठ पर है तो अल्मोड़ा के पाठकों के लिए यह खबर चौदह नंबर पृष्ठ पर दी गई है। आसनसोल में 11 नंबर पृष्ठ पर है तो इलाहाबाद में 15 नंबर पर। आजमगढ़ संस्करण में यह राष्ट्रीय समाचारों के पृष्ठ संख्या 13 पर सिंगल कॉलम में हैं। मेरठ में 108 शब्दों में बीच में दबी हुई है यह खबर। झारखंड की राजधानी रांची के संस्करण में देश-विदेश की खबरों की पृष्ठ संख्या 16 पर छपी है। देश के सबसे बड़े राज्य की राजधानी लखनऊ में, जिन्होने 12 नवंबर को ‘दैनिक जागरण’ देखा होगा, वे भी इस बड़ी घटना की जानकारी से वंचित रह गए होंगें।